Na podlagi 7. člena Zakona o športu (Uradni list RS, št. 22/98, 97/01 – ZSDP, 27/02 – Odl. US, 110/02 – ZGO-1 in 15/03 – ZOPA) in v skladu z Nacionalnim programom športa v Republiki Sloveniji (Uradni list RS, št. 24/00 in 31/00 – popr.), 3. člena Pravilnika o sofinanciranju športa v Občini Log - Dragomer (Uradni list RS, št. 33/07, 80/09 in 106/12) je Občinski svet Občine Log - Dragomer na 15. redni seji dne 19. 12. 2012 sprejel

LETNI PROGRAM ŠPORTA OBČINE LOG - DRAGOMER ZA LETO 2013

1. člen

Letni program športa Občine Log - Dragomer za leto 2013 opredeljuje programe športa, ki se sofinancirajo s sredstvi občinskega proračuna, njihovo vsebino ter višino in namen sredstev, predvidenih v občinskem proračunu.

2. člen

V proračunu Občine Log - Dragomer je za leto 2013 za Razpis – šport (proračunska postavka 18009, konto 41200001) predvidenih 100 % celotnega zneska konta Sofinanciranje športnih vsebin izvajalcev letnega programa športa. 

3. člen

S sredstvi za transferje neprofitnim organizacijam in ustanovam se bodo sofinancirali naslednji programi športa, uporaba športnih objektov ter strokovne in razvojne naloge na področju športa v Občini Log - Dragomer glede na vsebino:

1. Športna vzgoja otrok, mladine in študentov, ki se prostovoljno ukvarjajo s športom zunaj obveznega izobraževalnega programa

1.1  Interesna športna vzgoja predšolskih otrok:

•	"Zlati sonček"
•	"Ciciban planinec"
•	ostali  programi, ki jih organizirajo izvajalci športnih programov za predšolske otroke

V okviru teh programov Občina Log - Dragomer sofinancira propagandno gradivo, strokovni kader (v primeru, da se programi ne izvajajo v rednem delovnem času) in najem objektov za izvedbo največ 60-urnih programov za skupine, v katerih je največ 20 otrok.

Sredstva, namenjena sofinanciranju navedenih vsebin športa znašajo 2,00 % celotnega zneska konta 41200001.

  1.2  Interesna športna vzgoja šoloobveznih otrok:

•	"Zlati sonček"
•	"Krpan"
•	"Naučimo se plavati"
•	mladi planinec, planinska šola, planinski tabor

V okviru zgoraj navedenih programov Občina Log - Dragomer sofinancira strokovni kader in propagandno gradivo, pri programu „naučimo se plavati“ strokovni kader za izvedbo 10-urnih tečajev plavanja za učence prvih razredov osnovne šole za skupine, v katerih je največ 10 otrok.

•	drugi programi za skladen razvoj gibalnih sposobnosti otrok in mladostnikov

V okviru teh programov Občina Log - Dragomer sofinancira propagandno gradivo, organizacijo in izpeljavo občinskih, regijskih in državnih šolskih prvenstev ter udeležbo na teh prvenstvih, najem objektov za največ 80-urne programe za skupine, v katerih je največ 20 otrok.

Sredstva, namenjena sofinanciranju navedenih vsebin športa znašajo 15,00 % celotnega zneska konta 41200001.

   1.3  Športna vzgoja otrok, usmerjenih v kakovostni in vrhunski šport (od 6 do 14 let):

1.	cicibani in cicibanke
2.	mlajši dečki in mlajše deklice
3.	starejši dečki in starejše deklice

V okviru teh programov Občina Log - Dragomer sofinancira najem objektov, strokovni kader ter materialne stroške programov. Najvišje število ur sofinanciranja strokovnega kadra in najema objektov je opredeljeno v Merilih za vrednotenje športa v Občini Log - Dragomer, ki so sestavni del Pravilnika o sofinanciranju športa v Občini Log - Dragomer.

Sredstva, namenjena sofinanciranju navedenih vsebin športa znašajo 20,00 % celotnega zneska konta 41200001.

  1.4  Športna vzgoja otrok s posebnimi potrebami:

•	programi prilagajanja otrok na vodo
•	programi jahanja
•	programi iger z žogo
•	drugi programi za otroke s posebnimi potrebami

V okviru teh programov Občina Log - Dragomer sofinancira najem objektov in strokovni kader za izvedbo 80-urnih programov za skupine, v katerih je največ 10 otrok.

Sredstva, namenjena sofinanciranju navedenih vsebin športa znašajo 0,20 % celotnega zneska konta 41200001.

1.5  Interesna športna vzgoja mladine:

•	programi športa, katerih namen je izboljšanje športnih znanj, zagotavljanje psihofizičnih sposobnosti mladine, odpravljanje negativnih vplivov sodobnega življenja, preprečevanje zdravju škodljivih razvad in zadovoljevanje človekovih potreb po igri in tekmovalnosti

V okviru teh programov Občina Log - Dragomer sofinancira najem objektov in strokovni kader za izvedbo največ 80-urnih programov za skupine, v katerih je največ 20 mladih.

Sredstva, namenjena sofinanciranju navedenih vsebin športa znašajo 3,00 % celotnega zneska konta 41200001.

1.6  Športna vzgoja mladine, usmerjene v kakovostni in vrhunski šport (od 15 do 18 oz. 20 let):

•	kadeti in kadetinje
•	mladinci in mladinke

V okviru teh programov Občina Log - Dragomer sofinancira najem objektov in strokovni kader za izvedbo programov, ki obsegajo največ 1100 ur.

Sredstva, namenjena sofinanciranju navedenih vsebin športa znašajo 15,00 % celotnega zneska konta 41200001.

1.7  Športna vzgoja mladine s posebnimi potrebami:

c)	programi športne vadbe, tekmovanj in tečajev
ci)	posebni programi za posamezne vrste primanjkljajev oziroma ovir

V okviru teh programov Občina Log - Dragomer sofinancira najem objektov in strokovni kader za izvedbo 80-urnih programov za skupine, v katerih je največ 10 mladih.

Sredstva, namenjena sofinanciranju navedenih vsebin športa znašajo 0,30 % celotnega zneska konta 41200001.

1.8  Interesna športna dejavnost študentov:

•	programi športa, ki so dopolnilo intelektualnemu delu študentov in pripomorejo k polnejši uresničitvi človeka, bogastvu njegovega telesnega in duševnega zdravja ter integriteti osebnosti

V okviru teh programov Občina Log - Dragomer sofinancira najem objektov in strokovni kader za izvedbo največ 80-urnih programov za skupine, v katerih je največ 20 študentov.

Sredstva, namenjena sofinanciranju navedenih vsebin športa znašajo 0,50 % celotnega zneska konta 41200001.

2. Športna rekreacija

•	programi vadbe v različnih športnih panogah

V okviru teh programov Občina Log - Dragomer sofinancira najem objektov za izvedbo 80-urnih programov za skupine, v katerih je največ 20 članov in članic. Za socialno in zdravstveno ogrožene občane ter občane, starejše od 65 let pa Občina Log - Dragomer sofinancira tudi strokovni kader.

Sredstva, namenjena sofinanciranju teh programov znašajo 8,00 % celotnega zneska konta 41200001.

3. Kakovostni šport

•	programi priprav in tekmovanj ekip in posameznikov, registriranih športnikov, ki nimajo objektivnih strokovnih, organizacijskih in materialnih možnosti za vključitev v program vrhunskega športa in ki jih program športne rekreacije ne zadovoljuje, so pa pomemben dejavnik razvoja športa

V okviru teh programov Občina Log - Dragomer sofinancira najem objektov za izvedbo največ 320-urnih programov. 

Sredstva, namenjena sofinanciranju teh programov znašajo 9,00 % celotnega zneska konta 41200001.

4. Vrhunski šport

•	programi priprav in tekmovanj športnikov, ki imajo status mednarodnega, svetovnega ali perspektivnega razreda

V okviru teh programov Občina Log - Dragomer sofinancira izvedbo programov v obsegu največ 1200 ur za vrhunske športnike v individualnih športnih panogah ter za ekipe v kolektivnih športnih panogah, katerih člani so kategorizirani vrhunski športniki. 

Občina Log - Dragomer v letu 2013 ne predvideva sredstev za sofinanciranje tovrstne dejavnosti.

5. Šport invalidov

•	programi z namenom ohranjanja gibalnih sposobnosti in zdravja, revitalizacije, resocializacije, razvedrila in tekmovanja invalidov, ki se prostovoljno ukvarjajo s športom

V okviru teh programov Občina Log - Dragomer sofinancira najem objektov in strokovni kader za izvedbo 80-urnih programov za skupine, v katerih je največ 10 invalidov.

Občina Log - Dragomer v letu 2013 ne predvideva sredstev za sofinanciranje tovrstne dejavnosti.

6. Športni objekti

Na podlagi Meril za vrednotenje športa v Občini Log - Dragomer, se upravljavcem teh športnih objektov sofinancira objekte, ki jih lahko uporabljajo vsi občani – v času, ko se na teh objektih ne izvaja letni program športa.

Sredstva, namenjena sofinanciranju te vsebine znašajo 3,50 % celotnega zneska konta 41200001.

 7. Izobraževanje, usposabljanje in izpopolnjevanje strokovnih kadrov v športu

Občina Log - Dragomer sofinancira izobraževanje in  usposabljanje strokovnih delavcev, ki delajo pri izvajalcih športnih programov v Občini Log - Dragomer in se obvežejo, da bodo pri teh izvajalcih opravljali strokovno delo še najmanj tri leta ter izpopolnjevanje strokovnih delavcev, ki delajo pri izvajalcih športnih programov v Občini Log - Dragomer a že najmanj eno leto. Izobraževanje, usposabljanje in izpopolnjevanje strokovnih kadrov poteka s sodelovanjem Inštituta za šport in OKS-ZŠZ.

Sredstva, namenjena sofinanciranju teh vsebin znašajo 2,50 % celotnega zneska konta 41200001.

8. Znanstveno - raziskovalna dejavnost

Občina Log - Dragomer lahko sofinancira znanstvenoraziskovalne projekte, katerih izsledki imajo aplikativno vrednost na področju športa v Občini Log - Dragomer. Hkrati morajo biti finančna sredstva, namenjena kritju preostalega dela stroškov za posamezen projekt iz drugih virov, zagotovljena v celoti.

Občina Log - Dragomer v letu 2013 ne predvideva sredstev za sofinanciranje tovrstne dejavnosti.

9. Založniška dejavnost

Občina Log - Dragomer lahko sofinancira dejavnost izdajanja strokovne literature in drugih periodičnih in občasnih športnih publikacij ter propagandno gradivo za športne dejavnosti v Občini Log - Dragomer.

Občina Log - Dragomer v letu 2013 ne predvideva sredstev za sofinanciranje tovrstne dejavnosti.

10. Velike mednarodne, državne, medobčinske in občinske športne prireditve

Občina Log - Dragomer sofinancira materialne stroške športnih prireditev, ki jih opredeljuje 52. člen Zakona o športu, medobčinske in občinske prireditve, ki imajo namen pospeševati motivacijo za šport in športno aktivnost ter imajo promocijski učinek na šport, gospodarstvo in turizem. Med te prireditve se ne štejejo šolska športna tekmovanja.

Sredstva, namenjena sofinanciranju teh vsebin znašajo 3,00 % celotnega konta 4120001.

11. Informacijski sistem na področju športa

Občina Log - Dragomer lahko za svoje potrebe sofinancira programe izdelave informacijskih baz na področju organizacije športa, športnih objektov, financiranja športa in športnih programov ter razvide, ki so določeni z Zakonom o športu, prav tako pa tudi nakup za to potrebnih tehnoloških pripomočkov. V letu 2011 Občina Log - Dragomer ne bo sofinancirala izdelave in vzdrževanja lastne spletne aplikacije.

Občina Log - Dragomer v letu 2013 ne predvideva sredstev za sofinanciranje tovrstne dejavnosti.

12.	Delovanje društev in športnih zvez, ki opravljajo na ravni lokalne skupnosti strokovne, organizacijske in razvojne naloge v športu

Občina Log - Dragomer s sredstvi za kritje osnovnih materialnih stroškov in plačilo storitev, povezanih  z njihovo dejavnostjo, sofinancira delovanje športnih društev in zvez, ki na občinski ravni opravljajo strokovne, organizacijske in razvojne naloge v športu

Sredstva, namenjena sofinanciranju tega delovanja znašajo 18 % celotnega zneska konta 4120001.

4. člen

Občina Log - Dragomer mora najpozneje v dveh mesecih po sprejemu letnega programa športa objaviti Javni razpis za zbiranje predlogov za sofinanciranje vsebin in programov, naštetih v tretjem členu Letnega programa športa Občine Log - Dragomer za leto 2013.

Delitev sredstev, predvidenih za sofinanciranje posameznih vsebin oziroma programov med kandidate, ki se bodo prijavili na Javni razpis, se bo opravila v skladu z Merili za vrednotenje športa v Občini Log - Dragomer, ki so sestavni del Pravilnika o sofinanciranju športa v Občini Log - Dragomer.

Številka: 671-10/2012
Dragomer, 19. 12. 2012
	Občina Log - Dragomer
    Župan
         Mladen Sumina, l.r.